Document ID: /roh_data/filtered/fineweb-2-filterrobots_roh.jsonl.gz/343

Alarm da terror a Minca – Situaziun è puspè sa calmada
- Venderdi, 1.1.2016, 15:11
Suenter l’alarm da terror la notg da Silvester a Minca è il mument la situaziun sa calmada. Sco quai ch’il president da la polizia da Minca, Hubertus Andrä ha ditg, saja il privel tuttina sco avant l'alarm. In privel concret na regia betg il mument.
La polizia aveva rumì la notg da Silvester la staziun principala da Minca sco er la staziun Minca-Pasing pervia d'in suspect d'in act da terror. Omaduas staziuns èn puspè avertas. Sco il minister da l’intern da Bayern ha confermà, regiva in privel d'attatgas da suicidi da 5 enfin 7 simpatisants dal Stadi islamic.
RR novitads 15:00